Author: agenda0
Company: agenda

PREDKLADACIA  SPRÁVA

	Návrh poslancov Národnej rady Slovenskej republiky na vydanie zákona, ktorým sa mení a dopĺňa zákon Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky    v znení neskorších predpisov sa predkladá najmä s cieľom zníženia počtu členov vlády Slovenskej republiky z 20 na 13 a zmeny vnútornej štruktúry ministerstiev spočívajúcej v znížení počtu riadiacich stupňov.

	Na základe Plánu legislatívnych úloh vlády SR na rok 2001 a   z dôvodu plnenia úlohy vyplývajúcej z bodu C. 33 uznesenia vlády SR č. 694 z 30. augusta 2000 k dokumentu Audit súladu činností   a financovania ústredných orgánov štátnej správy a organizácií v ich pôsobnosti predložil do legislatívneho procesu podpredseda vlády SR pre legislatívu Ľubomír Fogaš návrh nového zákona upravujúceho organizáciu ministerstiev a ostatných ústredných orgánov štátnej správy Slovenskej republiky. Tento návrh nového zákona vychádza z Auditu a rešpektuje jeho závery. Na rokovanie vlády SR boli predložené ďalšie dva materiály (Priebežná správa o stave prípravy novely zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov na základe dokumentu "Audit súladu činností a financovania ústredných orgánov štátnej správy a organizácií v ich pôsobnosti" a materiál "Návrh zmien kompetencií ministerstiev a iných ústredných orgánov štátnej správy Slovenskej republiky vyplývajúcich z dokumentu Audit súladu činností a financovania ústredných orgánov štátnej správy a organizácií v ich pôsobnosti"), v ktorých sa vyriešili pretrvávajúce zásadné rozpory ohľadom kompetencií medzi jednotlivými ministerstvami a inými ústrednými orgánmi štátnej správy. 

	Vzhľadom na 23 noviel platného zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky sa po legislatívnej stránke javí vhodnejšie vypracovať nový zákon, a nie len ďalšiu novelu.

	Návrh zákona o organizácii ústrednej štátnej správy schválila vláda Slovenskej republiky na svojom zasadnutí 20. augusta 2001 uznesením č. 755. Vládny návrh tohto zákona bol predložený na ďalšie ústavné prerokovanie orgánom Národnej rady Slovenskej republiky 20. augusta 2001. 

	Z uvedených dôvodov preto odporúčame vláde Slovenskej republiky vyjadriť s návrhom poslancov Národnej rady Slovenskej republiky   na vydanie zákona, ktorým sa mení a dopĺňa zákon Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky    v znení neskorších predpisov   n e s ú h l a s.